**Jaunās mājas strazdiem**

 Hei, putnu būri! Kur tu to bērnu nesīsi?!

Tā liepēniešiem neviļus gribējās uzsaukt 4.a. klases Liepas skolniekiem, kas ik palaiciņam bija sastopami, dodoties mājup ar pašu rokām darināto, strazdiem paredzēto jauno māju rokās.

Projektu nedēļas trešdienā 4.a klases skolnieki devās uz zēnu mājturības darbnīcu, kur galdniekmeistara, Liepas korpusa Pestīšanas Armijas mācītāja Jāņa Mucinieka vadībā tapa jaunās strazdu istabiņas. Materiālus ziedoja un iepriekš sagādāja skolas strādnieks Imants Krīvāns*,* tāpat palīgā nāca skolēnu ģimenes – tēvi un brāļi*.*

Četru stundu garā nepierastā, trokšņainā, putekļainā, nogurdinošā darbā tapa 14 mājvietas dzimtenē atlidojušajiem putniem.

Jau trešo gadu Liepas skola nes Ekoskolas nosaukumu, kas nozīmē audzēkņu atbildīgu attieksmi pret apkārtējo vidi un rūpes par dzīvo dabu. Ar palīdzēšanu nesen atlidojušiem Latvijas gājputniem šo attieksmi būrīšu gatavotāji ienesīs arī ģimenēs, jo pavasara brīvdienu mājas uzdevums ir – kopā ar vecākiem putnu būrītim izraudzīties vispiemērotāko koku un to novietot izmantošanai jaunajiem saimniekiem.

Pateicība Mucinieku ģimenei par darbaudzināšanu un meistara padomu, Sausiņu ģimenei, Koļcovu ģimenei un Koroļovu ģimenei par atbalstu un Imantam Krīvānam par materiāliem un veltīto laiku.

Strazdi! Esiet atkal gaidīti mājās!

*4.a klases audzinātāja Santa Augškāpa*